Ադրիանա Սկլենարիկովա

Ադրիանա Սկլենարիկովա (, հայտնի է նաև Ադրիանա Կարեմբեու անվամբ, ծնվ.՝ 17 սեպտեմբերի, 1971, Բրեզնո, Չեխոսլովակիա), սլովակ սուպերմոդել և դերասանուհի։

Կենսագրություն 
Ադրիանա Սկլենարիկովան ծնվել է 1971 թվականի սեպտեմբերի 17-ին Սլովակիայի Բրեզնո քաղաքում։ Բժշկություն է սովորել Պրահայում։

Կարիերա 
Իր գեղեցիկ արտաքին ու շատ բարձր հասակի շնորհիվ Ադրիանա Սկլենարիկավոն գրավել է Նյու Յորքի Next և Միլանի Elite Modeling մոդելային գործակալությունների ուշադրությունը։ Թեև մեծ ճանաչման նա արժանացել է միայն Wonder Bra ընկերության Wonder Bra Girl () ընտրվելուց հետո, մինչ այդ նա արդեն հասցրել էր նկարահանվել գովազդային բազմաթիվ հոլովակներում։

Իր կարիերայի սկզբում նա աշխատել է Next (Նյու Յորք) և Elite Modeling (Միլան) գործակալություններում։ Հետագայում նա ներկայացրել է այնպիսի ընկերություններ, ինչպիսիք են՝ Byron Lars, Laura Biagiotti, Levante Hosiery, Love Sex Money, Onyx Jeans, Peroni Beer, Red Point, Roberto Cavalli: Նյու Յորքում որպես մոդել աշխատել է նաև Victoria's Secret ընկերությունում։

Ադրիանա Սկլենարիկովան հանդես է եկել նաև որպես դերասանուհի, նկարահանվելով մի շարք ֆիլմերում, այդ թվում՝ «Աստերիքսն Օլիմպիական խաղերին» (2008)։ Մասնակցել է «Պարեր աստղերի հետ» շոուի ֆրանսիական տարբերակի առաջին եթերաշրջանին։

Անձնական կյանք 
Ադրիանա Սկլենարիկովան 1998 թվականին ծանոթացել է ֆրանսիացի ֆուտբոլիստ Քրիստիան Կարեմբեուի հետ. նույն թվականի դեկտեմբերին նրանք ամուսնացել են։ Նրանք բնակվել են Մադրիդում։ Այդ ամուսնությունը դարձել է 1998 թվականի ամենահայտնի իրադարձություններից մեկը Իսպանիայում, քանզի Ադրիանան Եվրոպայում ամենահայտնի մոդելներից մեկն էր, իսկ Քրիստիան Կարեմբեուն Ֆրանսիայի ազգային հավաքականի լավագույն խաղացողներից մեկը, որ այդ տարի դարձել էր աշխարհի չեմպիոն։ 2011 թվականի մարտի 9-ին ֆրանսիական Paris Match ամսագրին տված հարցազրույցում Ադրիանան նշել է, որ բաժանվում է ամուսնուց։ Որպես ամուսնալուծության պատճառ Ադրիանան նշել է այն, որ ամուսինն իրեն կասկածել է դավաճանության մեջ, որովհետև լրագրողներն իրեն լուսանկարել են այլ տղամարդու հետ։ Հետագայում Ադրիանա Սկլենարիկովան հրաժարվել է ամուսնալուծության վերաբերյալ խոսել լրագրողների հետ՝ պատճառաբանելով, որ չի ուզում հրապարակայնորեն քննարկել իր անձնական կյանքը։

2014 թվականի հունիսի 14-ին Ադրիանա Սկլենարիկովան ամուսնացել է հայազգի գործարար Արամ Օհանյանի հետ։ Մարոկկոյի Մարաքեշ քաղաքում տեղի ունեցած հարսանեկան արարողությանը ներկա էին կինոյի ու շոու բիզնեսի բազմաթիվ աստղեր։

2000 թվականին Ադրիանա Սկլենարիկովան՝ որպես ամենաերկար ոտքերն ունեցող կին, գրանցվել է Գինեսի ռեկորդների գրքում։ Նրա ոտքերի երկարությունը (գոտկատեղից մինչև ոտնաթաթը) կազմում է 125 սմ։

Նշումներ

Ծանոթագրություններ

Արտաքին հղումներ 
 Պաշտոնական կայք
 Ադրիանա Սկլենարիկովան fashionmodeldirectory.com կայքում 
 

Սլովակ մոդելներ
Սլովակ դերասանուհիներ
Գինեսի գրքի ռեկորդակիրներ